
1. JUTKUN KALA. 

Perkaamattomat pienet kalat pannaan kuu¬ 
mennetulle laakealle kivelle. Kään- 
nellään niin, että molemmat puolet kypsyvät. 
Kypsä kala pannaan hetkeksi suolaveteen ennen 
syömistä. 

(Luutn. Kalervo Laitakari.) 


2. HIILIKALA. 

Kala pannaan perkaamattomana nuotioon 
tai hiillokseen. Suomut saavat palaa sy- 
seksi, jolloin kala onkin kypsynyt. Syödessä 
maustetaan suolalla. — Alle 100 gr:n kalaa ei 
kannata valmistaa hiilikalaksi, koska se kuivuu 
tässä „pal vauksessa" liiaksi. Yli puolenkilon 
kala jää taas keskeltä raa'aksi. 

(Stm. E. Komulainen.) 

3. PÖKKELÖPAISTI. 

Kalaa ei suomusteta, mutta veitsellä katkais¬ 
taan rintaikannas leuan alta ja sisälmykset vede¬ 
tään ulos vatsaa ollenkaan avaamatta. Vatsa¬ 
ontelo 'huuhdotaan, jonka jälkeen suolaa ja 
mahdollisesti vähän voita työnnetään sinne. 
Kala pannaan nyt nuotioon tuhkan sisään 
ja saa olla siellä niin kauan, että nahka suo- 
muksineen helposti irtaantuu. Syödään kuuma¬ 
na. 

(E. Siippainen.) 

4. KUKKOKALA. 

Avaan kalan vatsan puolelta alkaen pyrstöstä 
melkein kurkkuun asti. Irroitan sisälmykset ja 
poistan ne vatsaan tehdystä aukosta. Huuhdon 
kalan, en suomusta sitä. Poistan selkärangan 
katkomalla kylkiruodot. Isonnettuun vatsaonte¬ 
loon sijoitan mukana ollutta pehmeää leipää, 
jonka päällä olleen voin tasaan sen molemmille 
puolille. 

Nuotio on hiilloksella. Asetan kalan kyljel¬ 
leen hiilille. Peitän nuotion kaloineen lepänleh- 

väkerroksella (talvella naavaa ja sen päälle 
kuusen oksia). Syntyy kova veto ja kuumuus, 
jossa iso kala paistuu viidessä minuutissa tarvit¬ 
sematta sitä edes kääntää. 

Kala avataan kuten lompakko. Voista ja lei¬ 
västä se on saanut mausteeksi tarvittavan suo¬ 
lan ja rasvan. Leipään on tullut ihana säväys. 
Syödään kuumana. Nahka suomuin e en jää jä- 
lelle. 

Savolaisten kalakukkoon pannaan kala leivän 
sisään. Tässä siis leipä kalan sisään: Kukkokala. 

Suolapussi unohtuu helposti, mutta voileipä 
on useinkin matkassa. 

(Luutn. Lauri Aalto.) 


5. KALOJEN PIKASAVUSTUS. 

Kalat perataan. Suolataan. Kääritään voipa¬ 
periin. Tämä paperikäärö vuorostaan lepistä 
kerättyihin tuoreisiin lehtiin. Käärö heitetään 
nuotioon paistumaan. Saa olla puolisen tuntia. 
Tuoreet lehdet antavat miellyttävän sivumaun 
kaloille. 


(Stm. A. Pynnönen.) 



6 


6. KALAHAUDIKAS eli TÖTTERÖFISU. 

Kalaa ei suomusteta. Sisälmykset vedetään 
ulos vatsaa 'halkaisematta. Vatsaan suolaa ja 
voita. Kalan ympärille kääritään nyt kasteltu 
voipaperi. Tämän päälle runsaahkosti sanoma¬ 
lehtipaperia. Paketin päät on tukittava huolel¬ 
lisesti, jottei höyry paistettaessa pääse ulos hau¬ 
tomatta kalaa. Paketti pannaan nuotioon ja 
annetaan sen olla siinä siksi, kunnes päällim¬ 
mäiset paperit ovat palaneet pois. Valmis kala- 
haudikas saadaan syötävään kuntoon pyyhkäi¬ 
semällä suomukset niskasta pyrstöön päin pois, 
mikäli eivät suomukset ole jääneet voipaperiin 
sitä päältä kuorittaessa. Hyvä keino on myös 
kastella kala paistamisen jälkeen, jolloin paperi 
ja suomukset lähtevät helposti. 

(Korpr. Onni Pesonen, alik. O. Laitala, 
korpr. Juuso Nissilä, vääp. Kaarlo 
Laaksonen, korpr. Sauli Metsänen, alik. 
E. O. Nieminen, korpr. Jörn Lindholm.) 

7. ERÄMIEHEN K A L A S A V U S T U S . 


Kalaa ei suomusteta, sisälmyksetkin poiste- 
taan vatsaa avaamatta. Pestään ja suolataan. 

Kala kääritään voipaperiin. Parinkertainen sa¬ 
nomalehtipaperi tämän päälle. Kootaan nyt 
joukko käpyjä sekä koivun ja muita lehtiä ja 
kääritään kalapaketti sekä kerätty „törky" uu¬ 
delleen sanomalehtiin. Paketti heitetään tuleen 
nuotioon. Paperi karisee vähitellen pois sitä 
myöten kuin se palaa. Kun voipaperi alkaa olla 
näkyvissä, on kalasavustus valmis. 

(Vääp. Tuure Laitinen.) 

8. TUOHINEN. 

Kalaa ei suomusteta, sisälmykset poistetaan 
vatsaa avaamatta. Huuhdotaan, suolaa sisälle. 
Maksa ja mahdollisesti mäti työnnetään takai¬ 
sin vatsaan. Kala kääritään nyt tuoreeseen tuo- 
henpalaseen ja asetetaan pääpuoli nuotion tu¬ 
lelle. Kun kalanpää on kokonaan palanut, on 
muu osa kalaa syömäkunnossa. 

(Stm. Arvo Julkunen, stm. P. Makkonen.) 

9. TUHKAMUIKUT. 

Noin puolisen kiloa tuoreita muikkuja tai 
muuta tuoretta kalaa perataan poistamalla ki- 



dukset ja niitä seuraavat sisälmykset, jonka jäl¬ 
keen ne huuhdellaan ja ladotaan tuohesta teh¬ 
tyyn pitävään ropeeseen. Tähän sirotellaan vä¬ 
liin suolaa sekä voita, jos on, ei kuitenkaan yli 
ruokalusikallisen. Vettä kaadetaan ropeeseen 

niin paljon, että kalat peittyvät. Ropeen päälle 
kansi eli toinen samanlainen rove. Tämä kan¬ 
nellinen rove lasketaan nyt runsaan 'hiilloksen 
tuhkaan kaivettuun kuoppaan, joka peitetään 
ohuella kerroksella märkää hiekkaa. Hiekan 
päälle vahva hiilikerros. Puolen tunnin kulut¬ 
tua ovat tuhkamuikuit kypsiä. Syödään kalakei¬ 
ton tapaan. 

(Ylik. Vilho Ahteensuu.) 


10. HAUDATUT KALAT. 

Kalat puhdistetaan avaamalla vatsapuolelta 
auki, ei suomusteta. Huuhdotaan. Suolaa sisään. 
— Maahan kaivetaan n. 40 cm syvyinen ja le¬ 
vyinen kuoppa. Kuopan pohjalle hehkuvia hii¬ 
liä noin 20 cm. Hiilien päälle yksi kalakerros. 
Kalakerroksen päälle useita kerroksia paperia, 
esim. sanomalehti. Paperin päälle kosteita sam¬ 
malia n. 10 cm. Lopuksi multakerros, joka tal¬ 
lataan tiukalle. Kalat saavat tunnin ajan olla 
haudattuina, jolloin ovat kypsiä. 


(Stm. Esko V. Kallio.) 

11. KALAN SUOMUSTUS 


käy vaivattomasti, jos suomustuksen ajaksi 
työnnetään syvälle kalan suuhun kiilaksi vuoltu 
puunkappale, ettei kala suomustettaessa pääse 
suj umaan. 

(Alik. O. Laitala.) 


12. SAVUSTETTU KUHA. 


Noin kilon kuha perataan, suomukset ja suo¬ 
let poistetaan. Kuivataan paperilla. Suolaa hie¬ 
rotaan pintaan ja sisään. Otetaan ohuita kata¬ 
janoksia, joista neulaset riivitään pois. Asete¬ 
taan kolme tällaista oksaa kuhan molemmille 
puolille ja pannaan kaikki voipaperikääröön. 
Muutama kerros sanomalehteä vielä päälle ja 
paketille ripotellaan vettä. Kuhapaketti pannaan 
nyt nuotioon tai kenttäkeittiön uuniin, jossa on 
pieni tuli. Noin vajaan puolentunnin kuluttua on 
savustettu kala valmiina maistettavaksi. 


(Korpr. Onni Pesonen.) 

13. RÖMSÄFISUA. 

Kala suomustetaan ja puhdistetaan, kylkilihat 
leikataan erilleen ja muu pannaan kiehumaan 
pakkiin pieneen vesimäärään. Sakka kuoritaan 
keitoksen päältä pois. Kylkilihat pannaan nyt 
vähäiseen vesimäärään vuorostaan kiehumaan, 
mutta ei keitetä niitä ihan kypsiksi. Römpsän 
kanteen pannaan nyt rasvaa, joka sulatetaan 
siinä, joukkoon hieman vehnäjauhoja, joita 
hämmennetään hyvin. Kalaliemi — siis ensim¬ 
mäinen ruotokeitos — kaadetaan vähitellen se¬ 
kaan. Puolivalmiit kylkilihat leikellään sopivan 
kokoisiksi ja kaadetaan nekin joukkoon. Kie¬ 
hautetaan n. 5 min., kun ensin on maustettu 
suolalla. Syödään keitettyjen perunoitten kans¬ 
sa. 

(Korpr. Jörn Lindholm.) 


14. RUKA JÄRVELÄINEN SELJANKA. 

Tuore kala tai kaloja, pakillinen vettä, liemi- 
kuutioita tai liemivoimaa, puolet päivän juusto- 
annoksesta, tomaattisosetta, jos on. 

Kala suomustetaan ja paloitellaan. Keittoas- 

tiassa keitetään kala ja vesi, kunnes kala ta¬ 
kuulla on kypsä. Keitos pois tulelta, ja keitin¬ 
liemi kaadetaan toiseen astiaan. Kalasta poiste¬ 
taan pikkuruodot ja keitinliemeen sekoitetaan 
juustonapin puolikas, mahdollisesti tomaattiso- 
setta sekä liemikuutio tai -voimaa. Suolaa ei 
käytetä. Kun liemi on valmis, lisätään siihen 
kala. — Koko vitsi on siinä, että keitetty tuore 
kala liemen joukkoon viime tingassa lisättynä 
on aivan suolatonta ja että näitä sattumia on 
riittävästi. 

(Kapt. Matti Viherjuuri.) 


15. RÖMSÄKUKKO. 

Pienet kalat, jotka eivät muuten kelpaa mi¬ 
hinkään, ovat tähän römsäkukkoon mainioita. 
Kilo kaloja kenttäpakilliseen. Jos on perunoita, 
voita tai muuta rasvaa, on keitos yhä parempaa, 
mutta välttää ilman näitäkin. 

Kalat suomustetaan, sisälmykset poistetaan. 
Päitä ei. Viipaleiksi veistelty peruna pannaan 
kalakerrosten väliin pakkiin, samoin rasva. Noin 
2 cm pakin reunoista jätetään, että sopii vettä. 
Keitetään hyvin hiljaisella tulella tunnin ver- 

ran. Jos vesi kokonaan kuivuu, lisätään sitä. 
Keitosta ei saa pahasti hämmentää, kansi löy¬ 
sästi päällä. Vesi kiehukoon kuiviin lopuksi. 
Paljaista kaloista tehty römsäkukko on kylmä¬ 
näkin mainiota. 

(Vääp. Lauri Järvinen.) 

16. ASEMIEHEN HERKKU. 

Kalan mäti ja voi tai muu rasva aineksina. 
Kahvikupillinen mätiä riittää päästämään 3 — 4 
asemiestä hyvin herkun makuun. Kahvikupilli¬ 
nen käristyy hyvin, jos rasvaa on teelusikalli¬ 
nen. Jos mädissä on kalvo, poistetaan se. Mäti 
käristetään rasvassa noin 10 min. Sitä on häm¬ 
mennettävä koko ajan. Pakki, sen kansi tai 
muu pannu soveliaat käristys vehkeet. Suolaa 
joukkoon. Nautitaan kuumana tai kylmänä lei¬ 
vän tai perunoiden kanssa. 

(Kapt. Martti Keltanen.) 

17. SAVIPAISTOS. 

Pieniä ahvenia perataan, pestään. Ruisjau¬ 
hoista paksu taikina, josta tehdyn parin sentin 

vahvuisen alustan päälle ladotaan kaloja. Ker¬ 
roksittain taikinaa ja kaloja, viimeksi tietysti 

taikinaa.-Maahan noin 30 cm syvä kuoppa. 

Keskelle kuoppaa tämä ruistaikinamiina, jonka 
ympärille on pantu voipaperia. Peitetään mii¬ 
na savella. Ellei ole savea, käytetään hiekkaa, 
joka on kostutettava. Nuotio kuopan päälle. — 
Puolentunnin päästä savimiina on valmis. 

(Korpr. Jörn Lindholm.) 


18. SAVIMIINA. 

Kalalta poistetaan suolet halkaisematta ma¬ 
haa. Sisälmyksien tilalle voita ja suolaa. Kala 
päällystetään savella siten, että pää ja pyrstö 
jäävät ulkopuolelle. Paakku viskataan nuotioon. 
Puolen tunnin kuluttua otetaan savimiina pois 
tulesta, aukaistaan kuori ja syödään miinan si¬ 
sältö lämpimänä. Suomut jäävät saveen kiinni. 

(Korpr. Juuso Nissilä, stm. Arvo 
Julkunen, korpr. Jörn Lindholm.) 

19. VIELÄKIN PAREMPAA. 

Kalan paistaminen hiilloksella paperiin kää¬ 
rittynä on tuttu kikka. Mutta useimmiten tämä 



toimitus jätetään puoliväliin. Kalaa ei pidä näet 
ottaa hiilloksesta silloin, kun se arvion mukaan 
on kypsä, vaan se on jätettävä paperineen kuu¬ 
maan tuhkaan haudattuna yöksi. Silloin on siinä 

aamulla hieno savun maku ja pienet ruodot ovat 
pehmeitä kuin kalakukossa. 

(„Majuripa vain".) 


20. RUODOTONTA AHVENTA. 

Ahventa ei kannata suomustaa, koska nylke¬ 
minen käy noin viisi kertaa nopeammin ja sa¬ 
malla sisälmykset seuraavat nahkan mukana. 
Tähän tapaan: puukolla vedetään ahvenen nis¬ 
kaan poikittainen viillos niin, että se juuri ja 
juuri katkaisee selkäruodon. Tämän jälkeen ve¬ 
detään niskasta pyrstöön saakka matala (vain 
nahka puhki) viillos pitkin selkää, kummalle¬ 
kin puolen selkäeviä. Tähän päättyy puukon 
käyttö. Peukalon kynnellä ja etusormella tar¬ 
tutaan niska- ja selkä viili ost en yhtymäpaikassa 
olevaan nahan palkeeseen ja kiskotaan nahka 
kummastakin kupeesta irti. Tämän jälkeen tar¬ 
tutaan kalan päähän toisella kädellä, toisen pi¬ 
täessä kiinni nyletystä kalan ruhosta. Pää kis¬ 
kotaan irti ja sen mukana lähtevät sisälmykset 
ja nahka. 

Nahasta ja päästä voidaan keittää mainio ka- 



17 


laliemi, joka siivilöidään. Siihen lisätään sitten 
nyletyt ahvenet ja perunat. 

Jos haluaa aivan ruodotonta ahventa, voidaan 
liha nylkeä puukolla irti selkäruodosta. Jälelle 
jää vielä kylkiruodot ja ahvenelle ominaiset 
lyhyet poikittaisruodot, jotka sijaitsevat kylki- 
ruotojen tyvissä. Ne voidaan vähine lihoineen 
puukolla irroittaa. 

(Korpr. K. Lehtonen.) 

1. ERÄMIEHEN LINTUPAISTI. 

Kaikista metsä- ja vesilinnuista valmistuu 
suolan kerällä herkullinen erämiehen lintupais- 
ti. Ky nimättömästä linnusta poistetaan sisäl¬ 
mykset, vatsaontelo huuhdotaan ja sinne ripo¬ 
tellaan suolaa. Lintu päällystetään n. parin tuu¬ 
man paksuisella savikerroksena, johon 
kuitenkin jätetään n. 1 cm läpimittainen reikä 
höyryn poispääsyä varten. Kukko paistetaan 
tuhkan sisässä nuotiossa. Noin tun¬ 
nin päästä on paisti valmis. Kovettunut kuori 
rikotaan ja nahka höyhenineen poistetaan peh¬ 
meäksi hautuneen lihan päältä. Ellei savea sat¬ 
tuisi olemaan saatavissa, voidaan lintu höyhe¬ 
nineen upottaa tuhkaan paistumaan ilman savi- 
kuortakin. 

(Stm. Arvo Julkunen, luutn. Lauri Aalto, 

E. Siippainen, korpr. Jussi Nissilä ja stm. 

O. Makkonen.) 

2. SULANMAAN TÄKKÄ. 

Pienemmät riistalinnut sopivat sulanmaan 
täkkään. Linnun peräaukko avataan puukolla 

ja sisälmykset poistetaan. Suolaa ja voita pan¬ 
naan tilalle. Linnun pää käännetään siiven alle. 
Maahan tehdään syvennys, siihen lintu pää¬ 
puoli alaspäin, pyrstö ylös. Peräaukko puriste¬ 
taan umpeen. Linnun päälle levitetään multaa 
pari tuumaa, tasaisesti ja tiukkaan painellen. 
Kun lintu on haudattu, tehdään hyvistä tervak¬ 
sista nuotio haudan päälle. Tunnin 
päästä lintu on kypsynyt. Nuotio levitetään ja 
hauta avataan, paisti otetaan ylös ja nylje¬ 
tään. Jollei multaa ole paikalla, pannaan sora- 
maata haudan peitoksi vähemmän kuin multa- 
maata, koska multa osittain palaa. 

(Stm. U. Komulainen.) 


3. SAVIKUKKOSÄILYKE. 

Valmiiksi paistettua lintua, puolisuolaista tai 
keitettyä, vaikka raakaakin kalaa. Voipape¬ 
ria. Savea. Säilöttävä ruoka (valmistettava) 
kääritään ensin 3—4 kertaisen voipap. sisään. 
Sitten vatkatusta savesta tehty savileipä kää¬ 
ritään paketin ympärille. Pajun kuorta sidena- 

ruksi. Saa kuivua 1/2 tuntia ennen paistamista. 
Asetetaan tuleen, jossa se kuumuuden vai¬ 
kutuksesta tulee hieman punertavaksi, mutta ei 
tulenväriseksi. Savikukko säilyy siksi, kun ruo¬ 
kaa tarvitaan, sillä basillit kuolevat kuumuu¬ 
dessa. 

Jos ei tahdo säilyttää ruokaa, voi valmistaa 
ateriansa siten, että kaksi savivatia asetetaan 
vastakkain ja kiinnitetään* ne rautalangalla. 

Savikukkosäilyketeollisuudessa on käytettävä 
uutta käyttämätöntä savukeimuketta (puista) 
saven läpi työnnettynä varaventtiilinä, ettei 
koko kukko halkea, jos paisti on niin vesipitois¬ 
ta, että höyryä muodostuu kovin paljon. Pätee 
siinä tikulla pistetty reikäkin, joka heti on tu¬ 
kittava tuoreella savella, kun kukko otetaan 
tulesta. 

Teeri on sopiva koko, paistettava ensin hiilil¬ 
lä. Irroitetaan jalat, kaula ja lentimet samoin 
lihasmaha. Metsosta tehdään pari kukkoa. Kol¬ 
mekiloisesta hauesta saa pari makkaranmuotois- 
ta kukkoa katkaisemalla kalan kahtia. 


(Luutn. Lauri Aalto.) 

4. TEHON LINTUPAISTI. 

Lintu puhdisteitaan ja kynitään. Jos tahtoo 
höyhenet helposti pois, niin pidetään koko lin¬ 
tua vähän aikaa kuumassa vedessä, se helpot¬ 
taa työtä. Tämän jälkeen lintu upotetaan kuop¬ 
paan, jossa on litteä kuumennettu kivi noin 
4 0 sm syvällä maassa. Kiven päällä sitä¬ 
paitsi tuoreita ruohoja tai havuja. Linnun päälle 
myös pannaan ruohoja tai havuja noin 10 sm ja 
tämän päälle maata tiiviisti. Saa hautua parikin 
tuntia. Kiven oltava tarpeeksi suuri, että se py¬ 
syy kauan kuumana. 

(Kers. Th. Nieminen, korpr. 

Sauli Metsänen.) 

5. LINTUMIEHEN HERKKU. 

Metso, teeri tai pyy puhdistetaan ja kynitään. 
Lintu halkaistaan keskeltä rintalastaa pitkin 
siten, että lihat jäävät luuttomiksi ja nahka mo¬ 
lempien rintakappaleiden päälle. Paistetaan 
pannussa tai hiilillä. Maustetaan kata¬ 
janmarjoilla ja suolalla. 

(Korpr. Jörn Lindholm.) 

6. KORPR. LEPOLAN PYYKEITTO. 

Pyy puhdistetaan ja kynitään ja paloitellaan 
kiehuvaan veteen. Saa kiehua 15 min. 
Perunoita, suolaa, mahdollisesti pippuria ja vä¬ 
häsen kauraryyniä pannaan mukaan. Kauraryy- 
nien asemasta voi käyttää tähteeksi jäänyttä 
ohrapuuroakin tai paria ruokalusikallista veh¬ 
näjauhoja. Keitetään siksi, kunnes liha alkaa 
irtaantua luista. Syödään tietysti kuumana. 

(Stm. P. Makkonen.) 


7. HERNEROKKA A REPPUUN. 

Erämatkalle saa hernerokasta hyvät eväät si¬ 
ten, että kiehautetaan rokasta vesi hyvin vä¬ 
hiin. (Huom! Palaa helposti pohjaan.) Paksu 
keitto saa jäähtyä, jonka jälkeen siitä voidaan 
leikata sopivia kuutioita, jotka kääritään voipa¬ 
periin ja pannaan sellaisenaan reppuun. Kei¬ 
tettäessä rokkaa uudelleen, lisätään vettä tar¬ 
peen mukaan. Vielä paremmin onnistuu tämä 
kikka, jos rokka jäädytetään ennen paloittelua. 


(Stm. E. Juhola.) 

8. KAURAA JA SIANPINT A A. 

Reppuun retkelle mukaan kauraryyniä, läs¬ 
kiä ja suolaa. Läski leikataan pienenpuoleisen 
voileivän kokoisiksi viipaleiksi. Nämä käriste¬ 
tään pakin kannessa. Tämän jälkeen nostetaan 
valmiit silavakappaleet hetkeksi syrjään. Pari 
kourallista kauraryynejä kaadetaan pakin kan¬ 
teen jääneeseen sulaan ihraan ja annetaan hil¬ 
jalleen käristyä kastikejauhojen tapaan. Tämän 
jälkeen silavapalat taas joukkoon, vettä kansi 
täyteen ja koko hoito saa kiehua noin 20 mi¬ 
nuuttia. 

(„Majuripa vain".) 


9. KENTTÄVARTION PALVI. 

Hirvi nyljetään, huuhdotaan ja paloitellaan. 
Maahan kaivetaan padan muotoinen kolo var¬ 
joisaan paikkaan mieluimmin kui vaperäiselle 
maalle. Syvyys m. ja halkaisija vähän enem¬ 
män. Hirven talja levitetään kuopan päälle, 
lihaspuoli ylöspäin. Lihat asetetaan nyt, suola¬ 
ten samalla ne visusti toisiaan vasten, taljalle ja 
taljan reunat käännetään lihojen päälle, jonka 

jälkeen muutamia tuohilevyjä ja painavia puita 
asetetaan kuoppaan vajonneen hirventaljan 
päälle. Koko juttu naamioidaan vielä havuilla 
ja sammalilla. — Kun lihat ovat suolautuneet 
kolmisen viikkoa, aletaan palvaus. Lihat lado¬ 
taan tankoon ja tämä ripustetaan kahden puun 
väliin niin korkealle, että lihojen alimmat osat 
jäävät noin 30 sm maanpinnan yläpuolelle. Kak¬ 
si pitkämäistä nuotiota sytytetään molemmin 
puolin lihatankoa noin puolentoista metrin pää¬ 
hän lihoista. Tulta ei saa päästää niin suureksi, 
että lihan pintakerrokset palaisivat. Palvausta 
jatketaan noin 8—10 tuntia.-Taljan voi kui¬ 

vata tavalliseen tapaan, eikä sen arvo ole suo¬ 
lauksesta laskenut. 

(Stm. Arvo Julkunen.) 


10. HIRVENLIHAN PAISTAMINEN. 


Palanen hirvenlihaa sidotaan langalla ristiin 
paketiksi ja asetetaan riippumaan lähelle nuo¬ 
tiota. Tätä ennen ripotellaan lihaan tehtyihin 
rakoihin suolaa. Lihaa käännellään välillä lie¬ 
keissä ja välillä loitommalla, kuitenkin niin lä- 

hellä, että se kuumuuden vaikutuksesta kihisee. 
Sitä mukaa kuin liha pinnalta kypsyy, voidaan 
sitä syödä. 

(Kers. Juurikka-Matti Rönkkö.) 


11. HIRVENLIHAN SAVUSTAMINEN. 

Pieni pala hirvenlihaa, 3—4 kg, savustetaan 
mainiosti tavallisessa kalasavustamossa. Kala- 
savu s t a m o esim. seuraavanlainen: Tulipe- 
sästä johtaa maahan upotettu, rinnettä hiukan 
ylöspäin kiipeävä n. 2—3 m. mittainen savuka¬ 
nava (sen voi tehdä irtokivistä ilman muu¬ 
rausta ja peittää maalla) laudoista tiiviisti teh¬ 
tyyn savustuspönttöön, joka siis on tulipesää 
hiukan korkeammalla rinteessä. Jos pönttö on 
oikein hyvä, on siinä vielä pienistä pyöreistä 
kivistä tehty kiuas, jonka alle savukanava joh¬ 
taa ja jonka yläpuolella vasta ovat ritilät tai 
ripustimet, joille kalat pannaan. 

Riittävästi suolattu hirvenlihanpalanen pan¬ 
naan märkään voipaperiin käärittynä tällaiseen 
savustusuuniin ritilälle. Ensin lämmitetään uu¬ 
nia puolikuivilla leppäpuilla hyvin varovasti. 

ettei lihan rasva sulaisi ja valuisi pois. Voipa¬ 
peri osaltaan estää lihan kuivumista. Noin 5 
tunnin kuluttua voi lämpöä jo lisätäkin ja välillä 
voi vetää ritilän ulos ja tarkastaa lihan kypsy¬ 
mistä sekä sulamis- tai kuivumisvaaraa. Viime¬ 
mainitun estämiseksi voi kastella voipaperin 
aina uudelleen, jos se kuivuu liian nopeasti, voi 
myös lyödä löylyä mainitulle kiukaalle. Kun 
liha näyttää kypsältä, annetaan sille vielä 6—8 
tuntia katajansavua. Täten voi pienen erän hir¬ 
venlihaa savustaa 24 tunnissa esim. alkamalla 
aamulla, jolloin seuraavana yönä ei tarvitse 
enää kuin pari kertaa käydä lisäämässä uuniin 
tuoreita katajia. — Samoin voi savustaa lintuja 
ja miksei sianlihaakin. 

(Kapt. Mikko Rossi.) 


12. HIRVEN TAPPAJAISTEN KÄYTÖSTÄ. 

Kuinka monesti rintamien hirvenhiihtäjät 
jättävätkään kaikki hirven „sisuskalut" metsään 
ahmojen ja korppien ruuaksi, vaikka käskyille 
kuuliaisina raahaavatkin pois metsästä esim. 
vuodan. Mutta näin menetellen jäävät juuri 

parhaat herkut. Erikoisesti munuaisten, mak¬ 
san ja sydämen sekä niiden ympärillä olevien 
rasvojen tarkka talteenotto tarjoaa metsämie- 
hille mahdollisuuden hyvin helposti valmistet¬ 
tavaan herkkuun. Eikä siihen tarvita muuta 
kuin sulattaa hirven munuaisrasva kenttäpakis¬ 
sa ja keittää sitten kappaloidut munuaiset, 
maksa ja sydän tässä rasvassa. Munuaiset ja 
maksa kypsyvät pian, sydän sitkeämpänä vaatii 
enemmän aikaa. Tämän jälkeen voi rasvassa 
vielä keittää hirvenlihaviipaleita. On varottava, 
ettei rasva pala. Ja muistettava, että kokonaan- 
kin kiehuvan rasvan sisällä oleva liha voi pa¬ 
laa, vaikka ympärillä oleva rasva ei vielä pala¬ 
kaan. Kiehuvan rasvan lämpötila on nim. paljon 
suurempi kuin kiehuvan veden. 


(Kapt. Mikko Rossi.) 



JUUSTO 


1. ASEVELISOPPA tai RÖMSÄKALAKAS. 

Kala- tai lihakeitto: Lihojen annetaan 

kiehua pehmeiksi ja lisätään mahdolliset peru¬ 
nat. Senjälkeen sekoitetaan keittoon juustoa, 
jonka annetaan liota keittoon. Suola ja mahdol¬ 
linen sipuli lisätään. 

(Kers. Juurikka-Matti Rönkkö.) 


2. JUUSTOKEITTO. 

Perunoita kuoritaan ja keitetään. Kun ne 
ovat kiehuneet n. 15 min., lisätään keittoon 
juusto paloiteltuna sekä suolaa. Pieni voimäärä 
ei myöskään ole pahitteeksi maussa. 

(Alik. Alpo Jaaksi, korpr. 

Veikko Hujanen.) 

3. PIENINGÄN JUUSTOKEITTO. 

Vajaa kenttäpakillinen vettä keitetään kiehu¬ 
vaksi. Siihen sekoitetaan pieniksi palasiksi vuol¬ 
tua juustoa niin paljon, että juuston sulattua 
veteen (keitosta on juuston sulamisen helpot¬ 
tamiseksi ja pohjaanpalamisen estämiseksi koko 
ajan hämmennettävä mieluummin puusta teh¬ 
dyllä laikalla kuin puukolla, joka tässä meltou- 
tuu ja tylsyy ja lisäksi naarmuttaa pakkia) kei¬ 
tos on hienon vellin paksuista. Kun juusto on 
täysin sulanut, pannaan joukkoon kovaa lei¬ 
pää paloiteltuna, ei kuitenkaan liian pal¬ 
jon, ettei keitto tule liian „raskaaksi". Tämän 
jälkeen keitetään vielä vähän aikaa, että leipä- 
palat pehmiävät, mutta ei hajoamiseen asti. 

(Kapt. Mikko Rossi.) 


4. JUUSTOKASTIKE. 

Kahvikupillinen vettä, päivän juusto- ja 
v o i a n n o s pannaan kenttäkeittoastian kan¬ 
teen ja kiehautetaan sen verran, että voi ja 
juusto sulavat. Suolaa tarpeen mukaan. Sekä 

sipulia, jos sitä on. Nautitaan perunoiden 
kera. 

(Kers. E. Olkkonen.) 


5. JUUSTOSTA MAITOA. 

Kuumaan kahvinkorvikkeeseen hie¬ 
nonnetaan juustoa mahdollisimman pieniksi pa¬ 
loiksi. Noin kolmen päivän juustoannos tekee 
pakinkannellisen kahvinkorviketta maidoksi. 

(Korpr. E. Korkeamäki, 
stm. Esko V. Kallio.) 


6. JUUSTOPERUNAT. 

3 keitettyä perunaa kuoritaan ja leikataan 
viipaleiksi pannulle. Päivän juustoannos leika¬ 
taan joukkoon. Suolaa. Vettä kaadetaan kahvi¬ 
kupillinen päälle ja kiehautetaan. On maidon 
makuista. 


(Korpr. Onni Pesonen.) 

7. PARTIOPOTTU. 

Kun olet keittänyt ja kuorinut perunat, 
„muusaa" pakin pohjalle perunaa ja paloittele 
juustoa sen päälle. Tee tuo temppu toistami¬ 
seen, kunnes pakki on täysi. Anna hautua. 
Syödessä suolaat herkun. Partiopottu on täyt¬ 
tävää. 

(Alik. Wallu Kilpi.) 


8. JUUSTOPERUNASALAATTI. 

Voinappi ja juustonappi lämmite¬ 
tään sen verran, että käy helpoksi vaivata ne 
sekaisin. Sitten lisätään pikanttikastiketta tai 
sinappia ja etikkaa, kunnes kirpeän rasvainen 
kastike on valmis. Keitettyjä perunoita lei¬ 
kataan suikaleiksi ja sipuli hakataan hienoksi 
joukkoon. Kastike kaadetaan lämpimänä peru- 
nasuikaleiden ja sipulien päälle ja hämmenne¬ 
tään varovasti. Kun tämä „iltaherkku" on kun¬ 
nolla jäähtynyt, se nautitaan leivän päällysteenä 
korvikkeen kera. 


(Kapt. Matti Viherjuuri.) 

9. PAISTETTU JUUSTO. 

Juusto paistetaan römpsän kannessa siten, 
että juuston annetaan sulaa ja sitten paistua ko¬ 
vaksi. Tämän jälkeen annetaan kannen jäähtyä 
ja juusto irtoaa helposti. Rasvaa ja mausteita 
ei käytettä. 

(Kers. Juurikka-Matti Rönkkö.) 


10. KORKOLAPUT. 

Juustosta leikataan n. sentin paksuisia viipa¬ 
leita, jotka kastellaan vedessä ja kieritetään 
vehnäjauhoissa, jos niitä on. Paistetaan 
hyvin kuumaissa rasvassa, keltaisen ruskeik¬ 
si. Syödään kuumana tai kylmänä. 

(Korpr. Jörn Lindholm.) 


11. RUKA JÄRVELÄISTÄ JUUSTO- 
PASTEIJAA. 

Liemivoimaa siviilipaketista vaivataan 
juustoon niin, että se muuttuu vaaleanruskeaksi 
tahtaaksi. 


(Kapt. Matti Viherjuuri.) 



12. W A L L U N TEELEIVAT. 


Ota pakkisi, pane voinappisi pohjalle ja sääs- 
tämäsi j uustonpalanen, lämmitä sulaksi varo¬ 
vasti nuotiolla tai kammalla. Kun seos on su¬ 
lanut, ei ruskisteta, kasta faneeripalat sii¬ 
hen. Maistuu varsin hyvältä kylmentyneenäkin. 


(Alik. Wallu Kilpi.) 



MARMELAADI 


1. VIRTASEN SOPPA. 

Kun pakillinen vettä kiehuu, lisätään siihen 
pari kupillista marmelaadia. Kun se on sulanut, 
sekoitetaan joukkoon puurokastikejau- 
hoja sekoitettuna kylmään vesitilkkaseen. Kun 
soppa kiehahtaa, otetaan tulelta. Hyvää kylmä¬ 
nä puuron kanssa tai ilman puuroakin. 

(Alik. Viljo Virtanen.) 

2. SEKAPUUKO. 

Puoli pakillista vettä kiehautetaan. Hiukkasen 
suolaa, puoli kupillista marmelaadia tai marjo¬ 
ja, kupillinen kauraryynejä lisätään ja 
hämmennetään samalla. Kiehukoon 15 min. 
Nautitaan kuumana tai kylmänä. 

(Korpr. Juuso Nissilä.) 

3. SOTILAAN MARMELAADI. 

Osa annosmarmelaadia ja 3 osaa puolukka- 
tai muuta hilloa sekoitetaan keskenään. Tar¬ 
jotaan räiskäleiden kera. 

(Stm. P. Makkonen.) 


4. RAJAJÄÄKÄRIN JÄLKIRUOKA. 

Hienonnettuja korppuja laitetaan n. 2 cm 
paksu kerros pakinkanteen. Päälle m i 1 k k i ä 
tai maitoa, että korpunpalaset kastuvat, sit¬ 
ten marmelaadia ja taas korppuja, viimeksi 
milkkiä. Sokeria päälle. Kiehuu 15 min. Nauti¬ 
taan kuumana tai kylmänä. 

(Korpr. Juuso Nissilä.) 


5. KORSURITARIT eli RETALEET. 

Annos keksejä liotetaan korsuj uomassa 
ja paistetaan tämän jälkeen pakinkannessa ras¬ 
vassa tasaisen ruskeiksi. Marmelaadia sivel- 

lään jokaisen keksin päälle ja kaksi keksiä pai¬ 
netaan vastakkain. Palasokeria hienonnetaan 
päälle tasainen kerros. — Faneeri käy keksien 
sijasta hyvin. 

(Stm. Visa Koskinen, stm. P. Makkonen, 
alik. R. Tuupainen.) 



LOTINA 

1. LEMPÄÄLÄN LOTINA. 


Liha paloitellaan pieniksi kuutioiksi, jotka 
käristetään rasvassa, jos sitä on. Pari kolme 
hienonnettua katajanmarjaa lisätään, sa¬ 
moin ruisjauhoja pari lusikallista koko 
ajan hämmentäen. Vettä ja maun mukaan suo¬ 
laa. Annetaan kiehua noin 20 min. Syödään pe¬ 
runoiden kanssa. 

(Korpr. Lindholm.) 


2. HAATAJAN SIENILOTINA. 

Puhdistetut ja noin vuorokauden vedessä 
lianneet sienet käristetään ruskeiksi rasvan ja 
mahdollisten vehnäjauhojen kanssa. Vettä ja 
suolaa lisätään ja annetaan kiehua jonkin aikaa. 


(Korpr. Juuso Nissilä.) 



PUUROT YM S. 

1. MUTTI eli PEPU. 

Vettä kiehautetaan ja suolataan runsaasti 
Ohrajauhoja kaadetaan joukkoon yhdellä 
kerralla niin paljon, että vesi imeytyy jauhoihin 
ja muodostuu noin herneen kokoisia kokka¬ 
reita. Juuri jauhojen kaatamisen aikana ei saa 
hämmentää, sillä silloin tulee seos puuromai¬ 
seksi. Hämmentämistä hiljaisella tulella jatke¬ 
taan, kunnes mutti on vaaleanruskeata. Tottu¬ 
maton tekijä saa helposti ensikerralla jauho- 
maista muttia, ,,hiirenpäämuttia", mutta pian 
tottuu. Mutti nautitaan talkkunan tapaan mai¬ 
don tai nuoren piimän kanssa, mutta voin tai 
sokerin kanssa se on myös hyvää. 


(Alik. O. Laitala.) 

2. JANKKI. 

Kuivaa leipää paloiteltuna pakkiin, vet¬ 
tä ja suolaa. Pakin kannessa käristetään sila¬ 
va a ja tämä käristys kaadetaan pakkiin, kie¬ 
hautetaan ja syödään jankki lämpimänä. Sila¬ 
van sijasta voi käyttää voita tai muuta 
rasvaa. Myös säilykeliha joukossa antaa hy¬ 
vän säväyksen. 

(Korpr. Juuso Nissilä, ylik. Vilho 
Ahteensuu, stm. E. Karhunen.) 

3. MUUJOEN PUURO. 

Kauraryynipuuroon lisätään ennen 
sen kypsymistä lihasäilykettä. Suolaa 
myös hieman, mutta menettelee ilmankin. 

(Kapt. Mikko Rossi.) 


4. MARJAPÖPERÖ eli HUUPPA. 

Perattuja mustikoita tai muita marjoja 
survotaan kenttäkeittoastiassa hilloksi, ruis- 

jauhoja ja sokeria sekoitetaan marjoihin. 
Syödään sellaisenaan kylmänä. 

(Stm. Vilho Ahteensuu, 
stm. Jukka Ahola.) 

5. MARJAKIISSELI. 

Marjat puhdistetaan ja keitetään niitä ve¬ 
dessä siksi, kunnes menevät rikki. Tämän jäl¬ 
keen 'lisätään marjoihin kylmään veteen tehty 
perunaj auhoseos. (Litraan keittoa noin 
kupillinen jauhoja.) Seos saa vielä kiehahtaa 
tulella. 

(Korpr. Alle Hannula.) 

6. KYLMÄLAUKAUS. 

Mehuun sekoitetaan pakissa kauraryyne- 
j ä ja sokeria. Syödään siltaan kylmänä. — 
Toinen pikapuuro on, että kauraryynejä sekoi¬ 
tetaan piimään ja syödään sellaisenaan. 

(Korpr. Juuso Nissilä, 
stm. Ilmari Ahola.) 

7. LEIPÄKEITTO. 


Rouhittua leipää pannaan kiehuvaan veteen, 
samoin annos voita ja keinohunajaa. Keitetään 
viitisen minuuttia. 

(Kers. Eino Salo.) 

1. PANNUKAKKU. 

Vehnäjauhoja sekoitetaan veteen, samoin hie¬ 
man suolaa tai sokeria tai vaikkapa molempia. 
Jauhojen lisäksi voidaan käyttää j ä t e p u u- 
r o a, mieluimmin kauraryynipuuroa. Seoksen 
tulee olla sakeahkoa, mutta silti vielä hyvin 
juoksevaa. Pannussa tai pakin kannessa sulate¬ 
taan voita. Seos kaadetaan tähän voisulatteeseen 
ja paistetaan tulella ensin toiselta, sitten toiselta 
puolen kypsäksi. 

(Korpr. Juuso Nissilä, 
stm. Esko V. Kallio.) 


2. KAKKARAT. 

Pakkiin pannaan vettä, tai maitoa jos on. 
Siihen sekoitetaan (koko ajan vatkaten man- 
naryynejä. Suolaa. Annetaan kiehua 10 
min. Tätä puuroa levitetään tavallisen räiskä- 
leen päälle, joka sitten käännetään kahtia ja 
taas kahtia ja tämä tötterö kastellaan sulatetussa 
voissa. 


(Stm. Viljo Merenheimo.) 

RÄISKÄLEET ,,HIHNASTA OLALLE". 

Tavallinen räiskäletaikina, mutta jauhojen 
asemasta käytetään makaroonej a, jotka on 
hienonnettu mahdollisimman pieneksi. 

(Stm. Usko Haapakorpi, stm. Wäinö 
Wilkman, stm. E. H. Mäkinen.) 

4. KORPRAALIN NIMIPÄIVÄKAKKU. 

On tavallinen räiskäle, mutta syödään survot¬ 
tujen metsämarjojen tai hillon kans¬ 
sa. Marjat räiskäleen päälle ja sokeria mukaan. 

(Stm. P. Makkonen.) 



JUOMAT 


1. VASTIKE-KAHVI. 

Kuivaa näkkileipää paloitellaan pieniksi 
paloiksi kenttäpakin kanteen. Kappaleet paah¬ 
detaan tumman ruskeiksi, ei kuitenkaan polteta 
niitä. Paahtamisen jälkeen kappaleet survotaan 
hienoksi jauhoksi, josta sitten keitetään „kah- 
via" sekoittamalla n. litraan vettä 2 rkl. vasti- 
kekahvia ja annetaan tämän kiehua 5 —10 min. 

(Stm. Esko V. Kallio.) 


2. TEEN KORVIKE. 

Hieman kuivattuja puolukan tai va- 
tunlehtiä kiehautetaan n. puolessa litrassa 
vettä. 

(Korpr. Juuso Nissilä.) 

3. HALKOMIESTEN PIKAKALJA. 

150—200 gr mallasjauhoja, parin mar¬ 
kan hiiva, sokeria tai sakar. 7—8 1 vettä. 

Pari litraa vedestä kaadetaan kiehuvana mal¬ 
taiden päälle ja annetaan seoksen jäähtyä. Sit¬ 
ten hiiva sekaan ja parin tunnin päästä lisätään 
4—5 1 lämmintä vettä. Kun tämä tehdään illalla 
ja juoma saa yön käydä lämpimässä paikassa, 
on kalja aamulla valmis juotavaksi. — Hiiva ja 
mallasjauhot ja sopivankokoinen astia ovat to¬ 
sin pulmallisia hankittaviksi kaikkiin paikkoi¬ 
hin, mutta jos niinkuin sattuisi onnistamaan. 

(Kers. Erkki Nieminen, stm. Esko 
V. Kallio ja korpr. Juuso Nissilä.) 


4. KARPALOMEHU. 

3 1 karpaloita, 2 1 vettä. Karpalot pannaan pe¬ 
rattuina esim. pyyheliinan sisään ja muserre¬ 
taan mehu erilleen ämpärissä. Mehu säilytetään 
pulloissa ja käytetään laimennettuna sekä soke¬ 
rilla tai sakariinilla maustettuna. Säilyy kyl¬ 
mässä paikassa hyvänä 2--3 kk. 

(Ylik. Vieno Ahteensuu.) 



SEKALAISIA OHJEITA 


1. MARJAIN SÄILYTYS. 

Mustikat ja muuraimet säilyvät pitävässä 
astiassa survottuina, jos päälle laitetaan puoluk¬ 
kaa tai sokeria. Puolukat säilyvät pitävässä 
astiassa survottuina tai vedessä, ei sokeria. 

(Korpr. Juuso Nissilä.) 


2. ROISTON-RASVA. 

Puoli pakillista sipulia ja puoli pakettia 
hiivaa, lei vänmuruj a, suolaa ja vettä, mah¬ 
dollisesti lihakuutioita, voita. Hiiva liotetaan 
pakinkannelliseen vettä, siihen lisätään paloi¬ 
tellut sipulit, jotka on käristetty voissa vaalean¬ 
ruskeiksi. Suolaa maun mukaan. Leivänmuruja 
lisätään niin, että seos tulee sakeaksi. Keitetään 
pakissa ja annetaan kiehumisen jälkeen jäähtyä 

koko aika vatkaten. Käytetään voinkorvik- 
keena. 

(Luutn. Kalervo Laitakari.) 


3. SUOLASIENI. 

Sienet puhdistetaan, paloitellaan ja liotetaan 
kylmässä vedessä vuorokauden verran. Keite¬ 
tään vedessä, suolataan puu- tai tuohiastiaan 
ilman vettä. Säilyvät kauan, ja syödään kylmä¬ 
nä pieneksi paloiteltuna esim. sipulin kanssa. 

(Korpr. Juuso Nissilä.) 


4. TUOHIP AT A. 

Keittoastian puutteessa voi aivan hyvin käyt¬ 
tää tuohista. Tuohinen valmistetaan aina kei¬ 
toksen määrän suuruiseksi. Tuohi ei pala, jos 
siinä on sisällä vettä. On parempi, jos on saa¬ 
tavissa kiviä, silloin liekki ei pääse polttamaan 
vedenrajan yläpuolella olevaa tuohisen reunaa. 
Varsinkin kalakeitto, korvike ja tee maistuvat 
tuohisessa keitettynä maukkailta. 

(Ylik. Veikko Kurppa.) 

5. KEITETYT RETIISIT. 

Retiisi ei ole mikään eräruoka, mutta paljon 
sitä viljeltiin korsujen ja kämppien pikku puu¬ 
tarhoissa. Kun retiisit käyvät suuriksi ja hiukan 
puiseviksi, saa niistä herkkua keittämällä ne 
perunoitten tapaan. 'Maku kuin kukkakaalilla. 
Syödään voisulan kanssa. 

(, ,Puutarhamies rintamalta".) 




OMIA KEKSINTÖJÄ 
VARTEN 



VIISI PERUSOHJETTA: 


Pakki puhtaaksi; nokinen ei nopeasti läm- 
pene. 

Ei mitään yltiöpäisyyttä! Hiljaisella tulella 
keitostasi hyvää tulee. 

Vältä huonoja, vetisiä perunoita; keitä ne vä¬ 
hässä, mutta suolaisessa vedessä. 

Liha on leikattava paloiksi poikki syitten. 

Nuolaise, ennenkuin tipahtaa eli maista keitos¬ 
tasi ennenkuin todenteolla syömään ryhdyt. 



